चीन के खिलाफ फ्रंट फुट पर भारत, लद्दाख पहुंचे सेना प्रमुख नरवणे
Army Chief General Naravane: भारत-चीन के मध्य जारी तनाव के बीच आर्मी जनरल एमएम नरवणे लेह के दौरे पर पहुंचे हैं।
भारत-चीन के मध्य जारी तनाव के बीच आर्मी जनरल एमएम नरवणे लेह के दौरे पर पहुंचे हैं। जहां उन्होंने दक्षिण पेंगोंग और अन्य जगहों पर हालात का जायजा लिया। यहां वह सुरक्षा हालातों का जायजा लेंगे और सीनियर फील्ड कमांडर्स LAC की मौजूदा स्थिति पर उन्हें ब्रीफ करेंगे। अपनी दो दिवसीय यात्रा के दौरान आर्मी उन सैनिकों की तैयारियों की भी समीक्षा करेंगे जो बीते तीन महीने से चीनी सैनिकों के खिलाफ डटे हुए हैं। चीन के साथ सीमा विवाद के कारण बने तनाव के बीच अब भारत ने उत्तराखंड, हिमाचल प्रदेश, नेपाल से सटे बॉर्डर और भूटान से लगी सीमा पर ITBP तथा SSB की तैनाती को बढ़ा दिया है। यहां सुरक्षाबलों की संख्या बढ़ा दी गई है। खासतौर पर चीन के बॉर्डर और नेपाल के बॉर्डर से सटे उत्तराखंड के इलाकों तथा ट्राई जंक्शन के इलाकों में संख्या बल बढ़ाया गया है। इसके अलावा सिक्किम का वह इलाका जहां भूटान सीमा पर पिछली बार डोकलाम विवाद हुआ था, वहां भी ITBP और SSB की तैनाती बढ़ाई गई है।शंघाई सहयोग संगठन (एससीओ) की महत्वपूर्ण बैठक में हिस्सा लेने के लिए आज रूस के लिए रवाना हुए रक्षा मंत्री राजनाथ सिंह ने बड़ा फैसला लिया है। सूत्रों का कहना है कि इस दौरान राजनाथ सिंह का चीनी समकक्ष से मुलाकात का कोई कार्यक्रम नहीं है। राजनाथ सिंह ने चीनी रक्षामंत्री के साथ मुलाकात करने से इनकार कर दिया है। यह बैठक ऐसे समय हो रही है जब संगठन के दो प्रमुख सदस्य भारत और चीन के बीच सीमा पर गतिरोध है।